Teerenpelin logo olutpullon korkissa. Teerenpeli on vuonna 1995 Lahdessa perustettu, sittemmin voimakkaasti laajentunut ja oluistaan palkittu suomalainen panimo.
**Teerenpeli** Yhtiöt -konserni on vuonna 1994 perustettu ravintola-, panimo- ja tislaamotoimintaa sekä franchising-liiketoimintaa harjoittava perheyhtiö. Teerenpeli Panimo & Tislaamo Oy on osa Teerenepeli Yhtiöt -konsernia. Se on yksi Suomen vanhin edelleen toiminnassa olevista pienpanimoista sekä Pohjoismaisista tislaamoista.

Nimi
----

Teerenpeli tarkoittaa teeren soidinta, ja termiä käytetään myös ihmisten välisestä flirttailusta. Yhtiön logossa komeileekin urosteeri.

Historia
--------

Teerenpeli Lahdessa
Vuonna 1994 Lahden Vapaudenkadulle avattiin Teerenpeli-olutravintola. Seuraavana vuonna käynnistyi pienimuotoinen panimotoiminta ravintolan yhteydessä. Ensimmäinen panimo oli keittokooltaan vain 60 litraa. Vuonna 1997 keittokapasiteettia lisättiin 250 litraan ja siiderien tuotanto aloitettiin. Tämä keittolaitteisto on edelleen käytössä ja sillä valmistetaan erikoisoluita Ravintola Teerenpelissä Helsingissä. Vuonna 2002 panimo siirrettiin Ravintola Taivaanrannan kellaritiloihin Lahdessa. Samana vuonna aloitettiin mallasviskin tislaaminen. Vuonna 2009 Teerenpeli rakensi oman panimorakennuksen Lahden Lotilan teollisuusalueelle ja hankki pullotuslaitteiston. Entiset panimotilat otettiin kokonaisuudessaan käyttöön viskin valmistukseen. Teerenpeli Tislaamo muutti myös Lahden Lotilaan panimon tiloihin syksyllä 2015. Samana vuonna otettiin käyttöön myös Teerenpeli Panimo & Tislaamon oma pellettivoimalaitos, joka tuottaa käyttöenergia panimon ja tislaamon keittokattiloihin ja tislauspannuihin. 

Teerenpelin ensimmäinen olut oli puolukalla maustettu tumma lager Puolukka Lysti. Ensimmäisenä vuotena olutta tuotettiin 2 000 litraa, nykyään*milloin?* Teerenpeli valmistaa lähes puoli miljoonaa litraa olutta ja siideriä vuodessa. Vuosittain valmistuu myös noin 100 000 litraa viskiä kypsymään tynnyreihin.

Teerenpeli-olutravintolat sijaitsevat Lahdessa, Helsingissä, Tampereella, Turussa, Lappeenrannassa, Jyväskylässä ja Oulussa.

Teerenpeli avasi Visitor Centerin tuotantotilojen yhteyteen Lahden Lotilaan syksyllä 2021. Teerenpelin Visitor Centeristä löytyy Panimomyymälä ja siellä järjestetään avoimia ja yksityisiä kierroksia, joilla pääsee tutustumaan Teerenpeli Panimo & Tislaamon toimintaan.

Palkinnot
---------

Teerenpelin Laiskajaakko palkittiin 1. sijalla Suomen Paras Olut 2011 -kilpailussa, sarjassa "Tumma lager enintään 4,7 %, pakatut oluet". Teerenpeli voitti myös kaksi 2. sijaa eri sarjoissa.

Teerenpeli Panimo & Tislaamo palkittiin vuonna 2020 kansainvälisessä International Wine & Spirit Competition (IWSC) -kutsuvieraskilpailussa maailman parhaana viskintuottajana saaden arvostetun Whisky Producer of the Year -palkinnon. Teerenpeli KULO palkittiin Gold Outstanding -palkinnolla pistein 98/100 ja Teerenpeli SAVU kultamitalilla pistein 95/100 samassa IWSC 2020 -kilpailussa. Lisätietoja Teerenpelin tislaamotuotteiden palkinnoista on Teerenpeli Distillery -verkkosivuilla.

Lähteet
-------

1. ↑  Teerenpeli > fi > Etusivu *www.teerenpeli.com*. Viitattu 28.2.2023.
2. 1 2  Teerenpeli > fi > K18 *www.teerenpeli.com*. Viitattu 28.2.2023.
3. ↑  Länsimäki, Maija: Pientä vispilänkauppaa Kotus. Viitattu 08.05.2020.
4. ↑  Taustatietoa Teerenpeli Panimo & Tislaamo. Viitattu 19.6.2016.
5. 1 2  Arja Krank: Suomalaisen olutkulttuurin puolesta.  *OP-Pohjola Yritys*, 2012, nro 01/2012, s. 12–15.  OP-Palvelut Oy. ISSN 1799-6643.
6. ↑  Sinebrychoff Porter on Suomen Paras Olut 2011  30.09.2011. Panimo- ja virvoitusjuomateollisuusliitto. Viitattu 28.5.2012. [vanhentunut linkki]
7. ↑  Home *Teerenpeli Distillery*. Viitattu 28.2.2023.

Aiheesta muualla
----------------

* Teerenpelin verkkosivut
* Teerenpeli Distillery verkkosivut

Suomen panimot

|  |  |
| --- | --- |
| Suuret panimot | 
* Hartwall
* Olvi
* Sinebrychoff

 |
| Pienpanimot | 
* Hailuodon Panimo
* Hollolan Hirvi
* Fiskarsin Panimo
* Laitilan Wirvoitusjuomatehdas
* Lammin Sahti
* Mallaskoski
* Malmgårdin Panimo
* Nokian Panimo
* Panimoravintola Beer Hunter's
* Panimoravintola Bruuveri
* Panimoravintola Koulu
* Panimoyhtiö Hiisi
* Koskipanimo (Panimoravintola Plevna)
* Perhon Panimo
* Saimaan Juomatehdas
* Sonnisaari Panimo
* Stadin Panimo
* Stallhagen
* Suomenlinnan Panimo
* Teerenpeli
* Vakka-Suomen Panimo

 |
| Katso myös | 
* Pienpanimo
* Panimo

 |